Az 1989-es változás után újraindult irodalmi-művelődési élet eseményei kötődnek az olyan egyesületekhez-együttesekhez, mint az 1987-ben alapított, de 1992-ben önállósult "Pipacsok néptáncegyüttes" (művészeti vezetője László Csaba), a jelenleg Nagy Levente kulturális referens irányítása alatt álló Városi Művelődési Központ kötelékében működő "Szitás néptánccsoport" (vezetője Józsa Levente), a Polgári Fúvószenekar 1895 (karnagya Nagy Levente), a Zene Ház Alapítvány (Simó Margit), a nagyrészt konzervatóriumot végzett Oktett zenekar (vezető: Simófi József). Az 1954-ben kialakított Városi Könyvtár (vezetője Czerják Piroska) mellett az olvasóközönség rendelkezésére áll gazdag gyűjteményével az Orbán Balázs Gimnázium Könyvtára (vezetője Hatos Melinda), a verskedvelők számára pedig a Magyar Versért Egyesület (vezetője Illyés Izabella). Az 1992 óta újra Orbán Balázs nevét viselő Líceum keretében az iskolai folyóirat-hagyomány újraélesztésére is kísérlet történt: 1993-ban "Rügyek", 1994–97 között "Oázis" címmel (főszerkesztője Zsidó Ferenc). 1996-ban megjelent egy másik iskolai folyóirat is, "Iskolai Híradó" címmel.